## Pravilnik o vođenju poslova društva za upravljanje

### NN 7/2007 (17.1.2007.), Pravilnik o vođenju poslova društva za upravljanje

# HRVATSKA AGENCIJA ZA NADZOR FINANCIJSKIH USLUGA

**351**

Na temelju odredbe članka 30. stavka 2. Zakona o investicijskim fondovima
(«»Narodne novine«», br. 150/05; u daljem tekstu Zakon), Hrvatska agencija za
nadzor financijskih usluga (u daljnjem tekstu Agencija) donijela je na sjednici
održanoj 28. prosinca 2006. godine

## PRAVILNIK

### O VOĐENJU POSLOVA DRUŠTVA ZA UPRAVLJANJE

Članak 1.

Ovim Pravilnikom se uređuje poslovanje društava za upravljanje koje se odnosi na
provedbu investicijskih odluka i kupoprodajnih transakcija vezanih za imovinu
fonda.

Članak 2.

(1) Društvo za upravljanje (dalje: Društvo) je dužno definirati proces rada i
razgraničenje odgovornosti organizacijskih dijelova koji sudjeluju u provedbi
investicijskih odluka i kupoprodajnih transakcija vezanih za imovinu fonda u
organizacijskoj shemi društva kao i u drugim aktima kojima se uređuje proces
rada društva.
(2) Poslovi društva za upravljanje moraju se podijeliti u tri posebne
organizacijske jedinice unutar Društva:
1. Front Office,
2. Middle Office i
3. Back Office.
(3) Stroga odvojenost funkcija mora imati za cilj kontrolu svih aktivnosti
Društva unutar organizacijskih jedinica.
(4) Front Office je organizacijska jedinica zadužena za upravljanje imovinom
fonda, ugovaranje transakcija s vrijednosnim papirima i izradu analiza o tržištu
kapitala.
Obveza je Društva definirati:
• procedure fizičke organizacije Front Office (definicija ovlaštenja,
odgovornosti i odvojenosti poslova)
• procedure kolanja i arhiviranja dokumenata
• procedure procesiranja transakcija (mjesto, vrijeme i način ugovaranja
poslova; potrebno je posebnim napucima regulirati metodologiju rada za svaki
instrument ulaganja – izvršenje transakcija na deviznom tržištu, depozitnih
transakcija i transakcija s vrijednosnim papirima)
• procedure konfirmacije i ispravljanje grešaka i
• procedure dnevnog izvješćivanja i usklade stanja u Front Office.
(5) Middle Office je organizacijska jedinica zadužena za kontrolu poslovanja
koji se odvija u ime i za račun Fonda, izrada stručnih analiza i izvještavanje
Uprave i Nadzornog odbora Društva.
Obveza je Društva definirati:
• procedure kontrole transakcija, investicijskih ograničenja i vrednovanja
imovine
• procedure postavljanja i praćenja limita i izvješćivanja u slučajevima
prekoračenja
• procedure mjerenja rizika i uspješnosti
• procedure odobravanja i kreiranja novih produkata
• procedure za provođenje zaštite portfelja (način praćenja i izvješćivanja,
dokumentiranja…)
• procedure izvještavanja Uprave i Nadzornog odbora
(5) Back Office je organizacijska jedinica zadužena za računovodstveno
evidentiranje portfelja fonda, rješavanje postupka namire, dnevni izračun neto
imovine fonda i usklađivanje s depozitnom bankom.
Obveza je Društva definirati:
• procedure podjele odgovornosti
• procedure izvješćivanja i kolanja dokumentacije
• procedure dnevnog izvješćivanja i usklade stanja Back Office i Front Office
• procedure računovodstvenog praćenja pojedinih instrumenata

Članak 3.

Društvo je dužno u roku od 30 dana od dana stupanja na snagu ovog Pravilnika
izvijestiti Agenciju o organizacijskoj shemi i podjeli poslova u skladu s
člankom 2. ovog Pravilnika.

PRIJELAZNE I ZAVRŠNE ODREDBE

Članak 4.

Ovaj Pravilnik stupa na snagu osmog dana od objave u «»Narodnim novinama«».

Klasa: 011-01/06-01/52
Urbroj: 326-01-06-1
Zagreb, 28. prosinca 2006.

Predsjednik Uprave
**Ante Samodol**, v. r.

Pravilnik, NN 7/2007-351
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)